Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 188/11/5508	Ružomberok, 31.1.2013
EEČ : 2-42-10-2013

U Z N E S E N I E

Trestná vec:	obvinená XXXXX 
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov.

Rozhodol: 	prokurátorka Okresnej prokuratúry Ružomberok
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
vedné na tom skutkovom základe, že dňa 22.05.2011 o 16.25 hodine vykonávala obvinená XXXXX jazdu na osobnom motorovom vozidle značky Ford Escort, evidenčné číslo Poľskej republiky XXXXX po ceste  číslo I/59 smerom  od Dolného Kubína na Ružomberok, kde v kilometri 61.100 v pravotočivej  zákrute  pred odbočkou na XXXXX neprispôsobila  rýchlosť jazdy svojim  schopnostiam, stavu a povahe vozovky následkom čoho  s vozidlom prešla do protismernej časti vozovky, kde sa zrazila s oproti jazdiacim nákladným vozidlom značky Renault evidenčné číslo XXXXX s návesom evidenčné číslo XXXXX, ktoré riadil vodič XXXXX, narodený 15.07.1960, keď pri dopravnej nehode došlo  k ľahkému zraneniu vodičky XXXXX ktorá podľa  prvotnej lekárskej správy z Ústrednej vojenskej nemocnice Ružomberok utrpela otras mozgu, narazenie stehna vľavo s predpokladanou dobou liečenia do 7 dní, k ľahkému zraneniu spolucestujúceho z osobného vozidla značky Ford a to XXXXX Zboreka, narodeného XXXXX, trvale bytom XXXXX ulica XXXXX,  ktorý utrpel  otras mozgu ľahkého stupňa, narazenie hrudníka, brušnej steny a pravého predkolenia a reznú ranu palca pravej nohy s dobou liečenia 10 dní  a k ľahkému zraneniu spolucestujúceho z osobného vozidla značky Ford, občana Srbskej republiky XXXXX, narodeného XXXXX, trvale bytom XXXXX, ktorý utrpel otras mozgu ľahkého stupňa, odreniny na tvári a vyskočenie pravej ramennej kosti z ramenného zhybu s dobou liečenia 30 dní, keď škoda na vozidlách predstavuje cca 5 700 Eur, pričom  vodička XXXXX porušila ustanovenie paragrafu 9 odsek 1, paragrafu 16 odsek 1 Zákona číslo 8/2009 Zbierky zákonov o cestnej premávke s poukazom na § 137 odsek 2 písmeno c) a písmeno k) Zákona číslo 8/2009 Zbierky zákonov o cestnej premávke, 
lebo trestné stíhanie je neprípustné podľa § 9 odsek 1 písmeno g) Trestného poriadku.
Odôvodnenie:
	Poverený príslušník Okresného dopravného inšpektorátu Ružomberok dňa 22.05.2011 uznesením ČVS: ORP-18/DI-RK-2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol XXXXX, narodenej XXXXX obvinenie za prečin ublíženia na zdraví podľa § 158 Trestného zákona na skutkovom základe uvedenom vo výrokovej časti tohto uznesenia.  

	Na základe žiadosti tunajšej prokuratúry o prevzatie trestného stíhania z 31.03.2012 bola predmetná trestná vec s odkazom na články 59 a  60 Zmluvy medzi  bývalou Československou socialistickou republikou a bývalou Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach uzavretou  21. decembra 1987 vo Varšave,  prevzatá Krajskou prokuratúrou v Nowom Saczu. Dozor v trestnom konaní následne vykonávala Okresná prokuratúra v Zakopanom pod číslom Ds 1442/12.

	Dňa 14.01.2013 bol tunajšej prokuratúre cestou Krajskej prokuratúry Žilina doručený rozsudok Okresného súdu v Zakopanom číslo konania II K 717/12 zo dňa 04.12.2012, ktorým bola obvinená XXXXX za totožný skutok uznaná vinnou z trestného činu podľa článku 177 § 1 Trestného zákona Poľskej republiky a okrem ďalšieho jej bol uložený aj trest 6 mesiacov odňatia slobody s podmienečným odkladom na skúšobnú dobu 3 roky. Predmetné rozhodnutie nadobudlo právoplatnosť dňa 12.12.2012.

	Podľa článku 63 Zmluvy medzi  bývalou Československou socialistickou republikou a bývalou Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach uzavretou  21. decembra 1987 vo Varšave, po prevzatí trestného stíhania justičné orgány dožadujúcej zmluvnej strany nemôžu pokračovať v trestnom stíhaní proti tej istej osobe pre ten istý skutok.

Podľa § 9  odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.  

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
   
Vzhľadom na prezentované dôvody, keďže s odkazom na citovaný článok medzinárodnej zmluvy nemožno za daného procesného stavu pokračovať v trestnom stíhaní obvinenej XXXXX na území Slovenskej republiky, rozhodla som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Elena Makovická
prokurátorka